৫ বছরের নাবালিকাকে ধর্ষণের চেষ্টা, গ্রেফতার ৬৯ বছরের বৃদ্ধ

আলিপুরদুয়ার: প্রলোভন দেখিয়ে পাঁচ বছরের নাবালিকাকে বাড়িতে ডেকে নিয়ে গিয়ে ধর্ষণের (Harassment) চেষ্টা। ঘৃণ্য অভিযোগের ভিত্তিতে গ্রেফতার ৬৯ বছরের এক বৃদ্ধ। এই চরম নিন্দনীয় ঘটনার জেরে ব্যপক চাঞ্চল্য ছড়িয়েছে আলিপুরদুয়ার (Alipurduar) জেলার কুমারগ্রাম ব্লকের কামাখ্যাগুড়ি পুলিশ ফাঁড়ি এলাকায়। অভিযোগ, এক ৬৯ বছর বয়সী বৃদ্ধ ৫ বছরের এক নাবালিকাকে প্রলোভন দেখিয়ে নিজের বাড়িতে ডেকে নিয়ে গিয়ে যৌন হেনস্থার চেষ্টা করে। শিশুটির পরিবারের অভিযোগের ভিত্তিতে বৃহস্পতিবার রাতেই পুলিশ অভিযুক্তকে গ্রেফতার (Arrested) করেছে।

স্থানীয় সূত্রে জানা গিয়েছে, অভিযুক্ত ব্যক্তি সুলেমান মিয়া (৬৯) বৃহস্পতিবার সকালে কোনও লোভনীয় জিনিস দেখিয়ে শিশুকন্যাটিকে নিজের বাড়িতে ডেকে আনে। অভিযোগ, এরপর সেখানে সে শিশুটির সঙ্গে অশালীন আচরণ করে ও যৌন হেনস্থার চেষ্টা চালায়। আতঙ্কিত হয়ে ওই নাবালিকা কাঁদতে কাঁদতে বাড়ি ফিরে গিয়ে পরিবারের সামনে ঘটনার বিষয়ে খুলে বলে।

আরও পড়ুন: কতদিন চলবে ঝড়বৃষ্টি? জানুন বড় আপডেট

নির্যাতিতা নাবালিকার পরিবারের সদস্যরা ঘটনার ভয়াবহতা বুঝতে পেরে রাতেই কামাখ্যাগুড়ি পুলিশ ফাঁড়িতে গিয়ে লিখিত অভিযোগ দায়ের করেন। অভিযোগ পাওয়ার পরই পুলিশ দ্রুত তদন্ত শুরু করে। অভিযুক্ত বৃদ্ধকে রাতেই গ্রেফতার করা হয়।

পুলিশ জানিয়েছে, গোটা ঘটনার তদন্ত শুরু হয়েছে এবং প্রাথমিকভাবে শিশুটির পরিবার ও স্থানীয়দের সঙ্গে কথা বলা হচ্ছে। প্রমাণ সংগ্রহের প্রক্রিয়াও চলছে। অভিযুক্তর বিরুদ্ধে যথাযথ আইনি ব্যবস্থা নেওয়ার আশ্বাস দিয়েছে কামাখ্যাগুড়ি ফাঁড়ির পুলিশ।