ফাঁকা মাঠে বলপূর্বক ধর্ষণ! বছরের শেষ দিনেই গ্রেফতার অভিযুক্ত

পুরুলিয়া: মর্মান্তিক কাণ্ড ঘটল পুরুলিয়ায় (Purulia)। ফাঁকা রাস্তায় বলপূর্বক এক মহিলাকে ধর্ষণ করল এক যুবক। এই অভিযোগে যুবককে গ্রেফতার (Arrest) করল পুরুলিয়া জেলার বলরামপুর থানার (Balarampur Police Station) পুলিশ। পুলিশ সূত্রে জানা গিয়েছে ধৃতের নাম সনাতন হেমব্রম। ধৃতের বাড়ি বলরামপুর থানার পারডি গ্রামে।

নির্যাতিতা মহিলা মঙ্গলবার বলরামপুর থানার দ্বারস্থ হয়ে জানিয়েছেন, গত ১৯ ডিসেম্বর বিকেলে জমি থেকে ধানের বোঝা নিয়ে তিনি বাড়ি ফিরছিলেন। সেই সময় রাস্তাঘাট ফাঁকা ছিল। তাই যুবতীর একাকীত্বের সুযোগ নিয়ে তাঁকে পিছন থেকে জাপটে ধরে অভিযুক্ত যুবক। তারপর ওই মহিলাকে ধর্ষণ করা হয়। কুকর্মের সময় নির্যাতিতা চিৎকার করলে তাঁকে মারধোর করা হয় বলে অভিযোগ। এমনকি ঘটনার কথা কাউকে জানালে খুনের হুমকিও দেওয়া হয়।

আরও পড়ুন: বর্ষবরণের রাতে দিঘার হোটেলে হুলুস্থুল! কী এমন ঘটল?

এরপর বলরামপুর থানায় ধর্ষণ, মারধোর ও হুমকির ধারায় মামলা রুজু করা হয়। পাশাপাশি, নির্যাতিতা মহিলার শারীরিক পরীক্ষাও হয়। অভিযুক্ত যুবকের সন্ধানে তদন্ত শুরু করে বলরামপুর থানার পুলিশ। মঙ্গলবার তাঁকে গ্রেফতার করা হয় বলে খবর। ওইদিনই পুরুলিয়া জেলা আদালতে তোলা হলে বিচারপতি তার তিন দিনের পুলিশ হেফাজতের নির্দেশ দেন।